b'\n_START_ARTICLE_\nMarcel Reich-Ranicki\n_START_SECTION_\nBiografia\n_START_PARAGRAPH_\nMarcel Reich-Ranicki nasqu\xc3\xa9 amb el nom de Marceli Reich el 2 de juny de 1920 a W\xc5\x82oc\xc5\x82awek (Pol\xc3\xb2nia). Son pare era David Reich, un comerciant polon\xc3\xa8s, i sa mare Helene Auerbach Reich, d\'origen jueu alemany. Reich es trasllad\xc3\xa0 amb la seva fam\xc3\xadlia a Berl\xc3\xadn el 1929. Per la seva condici\xc3\xb3 de jueu i polon\xc3\xa8s va ser traslladat a Pol\xc3\xb2nia en l\'anomenada Polenaktion del 28 d\'octubre de 1938 juntament amb 12.000 altres jueus nascuts a Pol\xc3\xb2nia. El novembre de 1940 Reich i els seus pares es trobaren atrapats en el Gueto de Vars\xc3\xb2via. Durant la temporada que va haver-hi de passar va treballar per al Judenrat com a traductor, i va col\xc2\xb7laborar al mateix temps amb el diari Gazeta \xc5\xbbydowska en qualitat de cr\xc3\xadtic de m\xc3\xbasica. Es va casar amb la seva dona Teofila el mateix dia que foren traslladats al camp de concentraci\xc3\xb3 de Treblinka, d\'on pogueren escapar el 1943. Els seus pares, per\xc3\xb2, no van sobreviure._NEWLINE_El 1944 es va unir a l\'Ex\xc3\xa8rcit Popular Polon\xc3\xa8s on esdevingu\xc3\xa9 membre del servei secret comunista de policia Urz\xc4\x85d Bezpiecze\xc5\x84stwa, treballant al departament de censura. Va esdevenir membre del Partit Polon\xc3\xa8s dels Treballadors el 1945._NEWLINE_Del 1948 al 1949 va ser c\xc3\xb2nsol general de Pol\xc3\xb2nia a la vegada que treballador en intel\xc2\xb7lig\xc3\xa8ncia (amb el pseud\xc3\xb2nim "Ranicki") a Londres. El 1949 va ser cridat novament a Pol\xc3\xb2nia acusat de "cosmopolitisme" i trotskisme. Aleshores va comen\xc3\xa7ar a treballar a l\'editorial oficial del Ministeri de Defensa Polon\xc3\xa8s, on va establir una secci\xc3\xb3 on es publicava literatura d\'autors contemporanis de la Rep\xc3\xbablica Democr\xc3\xa0tica Alemanya. M\xc3\xa9s endavant va treballar aut\xc3\xb2nomament escrivint i fent retransmissions de r\xc3\xa0dio sobre literatura alemanya._NEWLINE_Frustrat per les cont\xc3\xadnues intrusions del poder a la Pol\xc3\xb2nia comunista va emigrar el 1958 amb la seva dona i el seu fill a la Rep\xc3\xbablica Federal d\'Alemanya, on va comen\xc3\xa7ar a escriure per a diaris alemanys com Die Welt i el Frankfurter Allgemeine Zeitung. A Pol\xc3\xb2nia publicava sota el nom de Ranicki, el seu nom en clau als serveis d\'intel\xc2\xb7lig\xc3\xa8ncia. Per consell de l\'editor art\xc3\xadstic del Frankfurter Allgemeine va adoptar el nom de Marcel Reich-Ranicki professionalment._NEWLINE_De 1960 a 1973 va ser cr\xc3\xadtic literari del setmanari Die Zeit, publicat a Hamburg. Del 1973 a 1988 va ser el cap de la secci\xc3\xb3 de literatura del Frankfurter Allgemeine. El seu successor fou Frank Schirrmacher. Avui en dia Reich-Ranicki \xc3\xa9s el redactor de la "Frankfurter Anthologie" del mateix diari. Entre 1968 i 1969 va donar classes a universitats dels Estats Units d\'Am\xc3\xa8rica. De 1971 a 1975 va ser professor visitant a les universitats de Stockholm i Uppsala. Des de 1974 t\xc3\xa9 el t\xc3\xadtol de professor honorari de la Universitat de T\xc3\xbcbingen. El 1990 va rebre el t\xc3\xadtol de professor visitant a la Universitat de D\xc3\xbcsseldorf i el 1991 esdevingu\xc3\xa9 professor visitant a la Universitat de Karlsruhe._NEWLINE_De 1988 a 2002 Reich-Ranicki ha estat presentador del programa televisiu Literarisches Quartett a la televisi\xc3\xb3 p\xc3\xbablica alemanya ZDF, gr\xc3\xa0cies al qual ha esdevingut un nom conegut per tothom al pa\xc3\xads. Quan conclogu\xc3\xa9 aquest programa en va comen\xc3\xa7ar un de nou on es parlava de llibres nous i antics enfront d\'un p\xc3\xbablic present a l\'estudi. A partir de la publicaci\xc3\xb3 del llibre Ein weites Feld de G\xc3\xbcnter Grass, membre del Gruppe 47 com ell mateix, Reich-Ranicki aparegu\xc3\xa9 a la portada de Der Spiegel estripant el llibre de Grass. Malgrat aquesta desavinen\xc3\xa7a, el cr\xc3\xadtic public\xc3\xa0 una ressenya molt favorable de l\'obra seg\xc3\xbcent de l\'autor, A pas de cranc. Recentment ha publicat llibres sobre literatura nord-americana i literatura polonesa, i ha deixat de sortir sovint a la televisi\xc3\xb3._NEWLINE_El febrer de 2006 va ser nomenat Professor Honoris Causa per la Universitat de Tel Aviv, que ha creat una c\xc3\xa0tedra de professor de literatura alemanya amb el nom del cr\xc3\xadtic. El 2007 la Universitat Humboldt de Berl\xc3\xadn li va donar un t\xc3\xadtol honor\xc3\xadfic. Aquesta \xc3\xa9s la mateixa universitat on Reich-Ranicki havia volgut estudiar el 1938 i on no havia estat acceptat per ser jueu en l\'\xc3\xa8poca del nazisme._NEWLINE_L\'octubre de 2008 va rebre un premi pel seu programa televisiu Literarisches Quartett, per\xc3\xb2 el rebutj\xc3\xa0 i va fer un discurs contra l\'estat de la televisi\xc3\xb3 alemanya que va ser recollit en multitud de titulars. La seva autobiografia de 1999, Mein Leben, tracta sobretot la seva superviv\xc3\xa8ncia a la Segona Guerra Mundial, i ha estat dramatitzada i retransmesa per televisi\xc3\xb3 l\'abril de 2009. El seu fill Andrew Ranicki \xc3\xa9s professor de matem\xc3\xa0tiques a la Universitat d\'Edimburg. L\'esposa de Marcel Reich-Ranicki, Teofila, va morir el 2011.'